Beampte vasgetrek wat glo omkoopgeld eisArgieffoto ŉ Werknemer van ŉ kontrakteur wat dienste aan City Power in Johannesburg verskaf, is in hegtenis geneem nadat daar vir haar ŉ lokval gestel is. Herman Mashaba, burgemeester van Johannesburg, het Saterdag gesê die beampte het glo probeer om omkoopgeld van R3 000 by ŉ inwoner van Midrand te kry. “Die beampte werk vir ŉ onafhanklike kontrakteur wat elektrisiteit-afsluitingsdienste aan City Power verskaf,” het hy gesê. Die beampte sal Dinsdag in die Midrand-landdroshof verskyn op aanklag van bedrog. Volgens Mashaba was die inwoner se kragrekening agterstallig en het sy Woensdag ŉ kennisgewing ontvang dat haar elektrisiteitstoevoer ontkoppel sal word. Die beampte het die inwoner na bewering dieselfde dag genader en haar ingelig dat sy daar is om haar elektrisiteit te ontkoppel. Sy het glo aan die kliënt gesê indien die kliënt haar R3 000 betaal, sal haar elektrisiteit nie ontkoppel word nie. Die inwoner het ingestem om die geld aan die beampte te betaal, maar het gesê sy het net R1 500. Sy het die beampte versoek om Vrydag terug te keer om die res van die geld te kom haal. Die inwoner het daarna die stad se forensiese en ondersoekdienste in kennis gestel wat in samewerking met die Valke ŉ lokval vir die beampte gestel het. Toe die beampte Vrydag by die huis opdaag om die geld te ontvang, is sy deur die Valke in hegtenis geneem, het Mashaba gesê. “Ek is bekommerd dat dit ŉ tendens in Johannesburg word. Daar is vroeër vandeesmaand ŉ kontrakteur in hegtenis geneem wat R4 000 se omkoopgeld by ŉ inwoner van Helderkruin in die weste van Johannesburg geëis het. Ek wil die inwoners loof wat geweier het om deel van enige korrupte transaksies te wees en die saak by ons span aangemeld het,” het hy gesê. Hy het gesê in die lig van die stad se rekeningprobleme, maak korrupsie die moeilike omstandighede wat inwoners vir jare moes verduur net nog moeiliker. “Onder die vorige administrasie sou hierdie tipe gedrag net ŉ tik oor die vingers beteken het en niks meer nie,” het hy gesê. “Korrupsie het geen plek in hierdie administrasie nie en ons sal onverpoosd werk om saam met instansies soos die Valke te verseker dat dit uitgeroei word en inwoners van Johannesburg die gehalte dienste kry wat hulle verdien.” Hy het inwoners aangemoedig om enige korrupsie of bedrog by die 24 uur-wenklyn by 0800 002 587 aan te meld of om die stad se forensiese en ondersoekdienste by hul kantoor in Ameshoffstraat 48, Braamfontein, te besoek.